Bordfodbold et hit på spejderlejren i Julsø
De lokale FDF'ere havde opfundet et trækplaster - og de fik nye venner
Ved den netop afsluttede landsdækkende spejderlejr i Julsø havde de lokale FDF'ere opfundet et rigtigt hit - bordfodbold. - Det viste sig at være et rigtigt trækplaster. Rafter kan bruges til meget mere end bare borde og tårne, fortæller Jeanet Flørnæss Fischer fra FDF Hvidovre. - Det fedeste vi byggede på lejren var klart vores fodboldbord, hvor det var os, der var spillerne, fortæller Micky Lødsen, 10 år. - Det fungerer ligesom et normalt bordfodboldspil, men det var bare os, der skulle skyde til bolden, forklarer Morten Keldgaard Christensen, 10 år og Sebastian Kristensen, 10 år. Det var lederne i FDF Hvidovre, der havde fundet på fodboldbordet, og så havde børnene hjulpet med at bygge spillet. Lejrpladsen summede af liv, og der var rift om at få lov til at spille med. - Mange FDF'ere fra de andre kredse var meget interesserede i spillet, fortæller Morten. - Det var en rigtig god måde at møde nye venner på, siger Micky. De tre drenge havde sammen med deres kammerater bygget en flot lejrplads. Her var både køkken, spisebord, hævet bålsted og sovepladser over jorden. De største børn sov i en slags hængekøjer under en stor overdækning, mens de mindre sov i almindelige patruljetelte. - Der var så mange edderkopper i teltet, så dem jagtede vi, fortæller Sebastian. I alt havde FDF Hvidovre 55 personer af sted på Julsølejren sammen med over 13.000 deltagere, flest børn mellem 10 og 18 år. Med på lejren var der også adskillige FDF'ere fra andre sjællandske kredse. Gennem lejrens ti dage skulle deltagerne udforske og opdage nye sider af sig selv, deres kammerater og verden omkring dem. FDF er et af Danmarks største kristne børne- og ungdomsforeninger med over 27.000 medlemmer.